Diari Oficial de la Generalitat Valenciana


Sumari del DOGV 5759, del 09-05-2008 (2008/5781)

ORDE de 23 d'abril de 2008, de la Conselleria d'Agricultura, Pesca i Alimentació, per la qual es modifica l'Orde de 22 de març de 2007, d'esta conselleria, per la qual s'establixen ajudes a servicis de substitució en explotacions ramaderes, i es convoquen, per a l'exercici 2008, estes ajudes.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5759

Data del DOGV
:   09-05-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/5781


Data del document
:   23-04-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * mitjana empresa
    * explotació agrària
    * sector agrari
    * ajuda a l'agricultura
    * petita empresa
    * agricultor
    * ajuda pública

ORDE de 23 d'abril de 2008, de la Conselleria d'Agricultura, Pesca i Alimentació, per la qual es modifica l'Orde de 22 de març de 2007, d'esta conselleria, per la qual s'establixen ajudes a servicis de substitució en explotacions ramaderes, i es convoquen, per a l'exercici 2008, estes ajudes. [2008/5781]  
A partir de l'experiència en la gestió de les ajudes a servicis de substitució en explotacions ramaderes durant 2007, s'ha considerat la conveniència d'efectuar algunes modificacions en les bases reguladores d'estes ajudes, que conté en l'annex de l'anterior Orde de 22 de març de 2007, per a efectuar algunes millores tècniques que repercutisquen en una millor adequació a les finalitats perseguides amb esta.  
Així mateix, i amb la finalitat que s'inicie, per a l'exercici 2008, el procés de sol·licitud i tramitació de les ajudes, s'ha d'efectuar la convocatòria per a enguany.  
Per tot això, a proposta de la directora general de Producció Agrària,   
ORDENE  
Article únic  
Modificar el penúltim paràgraf del preàmbul i els apartats primer, tercer i quart de l'annex de l'Orde de 22 de març de 2007, de la CAPA (DOCV núm. 5508, de 09.05.2007), en què s'establixen les bases reguladores de la línia d'ajudes a servicis de substitució en explotacions ramaderes, en els termes següents:  
El penúltim paràgraf del preàmbul queda redactat en els termes següents:  
La present orde es dicta observant els requisits establits en la Llei 38/2003, de 17 de novembre, General de Subvencions, en l'article 35-e de la Llei 5/1983, de 30 de desembre, de Govern Valencià, així com en el Decret Legislatiu de 26 de juny de1991, pel qual s'aprova el text refós de la Llei d'Hisenda Pública de la Generalitat Valenciana i en el Reglament (CE) número 1857/2006, de 15 de desembre de 2006, de la Comissió, sobre l'aplicació dels articles 87 i 88 del Tractat Constitutiu de la Comunitat Europea a les ajudes estatals per a les xicotetes i mitjanes empreses dedicades a la producció de productes agrícoles i pel qual es modifica el Reglament (CE) número 70/2001 (DOUE L-358, de 16.12.2006).  
L'apartat primer de l'annex queda redactat en els termes següents:  
La present orde té com a finalitat establir una línia d'ajudes per a sufragar els servicis de substitució en les explotacions ramaderes, que complisquen amb la definició de xicoteta i mitjana empresa, segons es definixen en l'annex I del Reglament (CE) 70/2001.  
En l'apartat tercer, «Condicions generals de l'explotació ramadera», s'afigen dos punts nous:  
4. El titular de l'explotació o qualsevol dels seus membres, en el cas d'explotacions associatives, no haurà mantingut relació contractual amb la persona que preste el servici en els sis mesos anteriors a la presentació de la sol·licitud.  
5. L'afiliació a l'associació sol·licitant de l'ajuda no serà condició per a tindre accés al servici.  
Es modifica l'apartat quart, «Import de l'ajuda i límits pressupostaris», que queda redactat com seguix:  
El percentatge d'ajuda pública, d'acord amb l'article quinze del Reglament 1857/2006, serà del 100% del pla de substitució previst, i són els gastos subvencionables els costos salarials, les dietes i el quilometratge.   
En qualsevol cas, l'import màxim de l'ajuda concedida a una associació determinada no haurà de superar 25.000 euros.  
L'import màxim d'ajuda per hora de servici, en l'exercici de què es tracte, s'establirà en cada convocatòria anual.  
Si el conjunt de les sol·licituds supera els fons disponibles, tindran preferència aquelles empreses que acrediten una major duració en el contracte per a un treballador que va realitzar el servici de substitució, en cas d'igualtat tindran preferència aquelles empreses que acrediten ocupar major percentatge de treballadors discapacitats en relació amb les seues respectives plantilles o que es comprometen a contractar un percentatge major de treballadors discapacitats durant l'àmbit temporal de l'ajuda o subvenció. Si efectuada esta classificació, no existiren fons disponibles per a un grup de sol·licituds, estes s'ordenaran segons la data de registre d'entrada, i es procedirà al prorrateig en cas d'existir diverses sol·licituds amb la mateixa data de registre d'entrada.  
Anualment es fixaran els imports globals màxims pels quals es podran concedir estes ajudes i les línies dels pressupostos generals de la Generalitat a què es carregarà cada grup d'ajudes.  
DISPOSICIÓ ADDICIONAL  
1. Es convoquen, per a l'exercici 2008, les ajudes de l'Orde de 22 de març de 2007, de la conselleria Agricultura, Pesca i Alimentació, per la qual s'establixen ajudes a servicis de substitució en explotacions ramaderes.  
2. Les ajudes a què es referix l'apartat anterior es concediran, en l'exercici 2008, a càrrec de la línia T3081 000, capítol 4, del programa 714.80, Desenvolupament i Millora de la Ramaderia, amb un import màxim de 105.000 euros.   
3. L'import màxim d'ajuda per hora de servici, en l'exercici 2008, serà de 16 euros.  
4. El termini de presentació de sol·licituds, per a l'exercici 2008, serà d'un mes a partir de l'endemà de la publicació de la present orde en el Diari Oficial de la Comunitat Valenciana.  
DISPOSICIÓ FINAL  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 23 d'abril de 2008.- La consellera d'Agricultura, Pesca i Alimentació: Maritina Hernández Miñana.